SKRIFTLIG FORESPØRGSEL E-2367/00

af Alexandros Alavanos (GUE/NGL) til Kommissionen

(13. juli 2000)

Om: Virkninger for risproduktionen af Kommissionens forslag om revision af landbrugsforordningen

Fællesskabets marked for ris står over for alvorlige problemer, hovedsagelig på grund af den forøgede import siden 1994/1995, som et resultat af gennemførelsen af GATT-aftalerne og præferenceordningerne (toldkontingenter, AVS). I perioden 1996-1999 faldt gennemsnitspriserne inden for Fællesmarkedet til niveauer langt under interventionsprisen, idet priserne på rissorten Indica for Grækenlands vedkommende var særlig lave. Kommissionen foreslår at løse problemet med de store lagre og de omkostninger, som disse medfører for EU's budget, ved at afskaffe interventionsmekanismen, hvilket vil fratage fællesskabsproducenterne selv den minimale beskyttelse, som de har i kraft af interventionsordningen. Producentorganisationerne COPA (Udvalget for Det Europæiske Økonomiske Fællesskabs faglige landbrugsorganisationer) og Cogeca (Sammenslutningen af Landbrugs-Andelsorganisationer i Det Europæiske Økonomiske Fællesskab) modsætter sig denne afskaffelse af interventionsordningen og foreslår, at man ændrer metoden for beregning af toldsatserne og genforhandler præferenceaftalerne med tredjelandene.

1. Hvad vil være virkningerne af de foreslåede ændringer af forordningen for risproduktionen og de græske risproducenters indtægter?

2. Hvordan vil Kommissionen beskytte Fællesskabets risproduktion og risproducenternes indkomst, der, som den selv giver udtryk for i sit forslag, vil falde efter afskaffelsen af interventionsordningen?

3. Agter Kommissionen at acceptere COPA's og Cogeca's forslag om at indlede genforhandlinger af EU's handelsaftaler og derefter om fornødent at undersøge muligheden af en revision af den fælles markedsordning for ris?

4. Afskaffelsen af interventionsordningen vil medføre en besparelse på 38 mio. euro om året. Vil man overveje muligheden af at finansiere programmerne for kvalitetsforbedring og modernisering af risindustrien af de penge, der vil blive sparet?

Svar afgivet på Kommissionens vegne af Franz Fischler

(3. oktober 2000)

Der findes en alvorlig uligevægt på det europæiske rismarked.

Denne situation medfører store finansielle omkostninger, da interventionsris kan blive forringet efter to eller tre års oplagring.

Efter nøje at have undersøgt alle muligheder er Kommissionen nået frem til den konklusion, at en integration af rissektoren i ordningen for markafgrøder og en afskaffelse af interventionsprisen vil give mulighed for at opnå en ligevægt mellem udbud og efterspørgsel, samtidig med at risproducenterne bevarer deres indkomst.

Hvad angår virkningerne af de foreslåede ændringer, må man forvente en øget konkurrencedygtighed for EU-ris og en større bevægelighed på markedet.

Risproducenterne kommer til at bevare deres indkomst, for eventuelle udsving i markedsprisen vil af mangel på en interventionspris blive udlignet af større godtgørelser, som bliver på 63 pr. t svarende til kornstøtten fra 2001/2002, i stedet for de nuværende 52,65 pr. t.

Med hensyn til importordningen agter Kommissionen at handle inden for rammerne af de internationale forpligtelser i overensstemmelse med bestemmelserne i den almindelige overenskomst om told og udenrigshandel (GATT) på landbrugsområdet.

Kommissionen overvejer ikke muligheden af at finansiere programmer for kvalitetsforbedring og modernisering af rissektoren.

Kommissionen mener, at dette forslag vil gøre det muligt for risproducenterne i EU at nyde godt af ligevægten på markedet, alt imens forpligtelserne i GATT-aftalen overholdes.